b'\n_START_ARTICLE_\nRihard Jakopi\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nRihard Jakopi\xc4\x8d se je rodil v Krakovem, tedaj predmestni vasi pri Ljubljani, o\xc4\x8detu Francu in materi Ne\xc5\xbei. Njegov o\xc4\x8de, Franc Jakopi\xc4\x8d, je bil premo\xc5\xbeen trgovec s polj\xc5\xa1\xc4\x8dinami. Rihard je bil najmlaj\xc5\xa1i med osmimi otroki. Od leta 1879 do leta 1887 je obiskoval realko, potem pa je \xc5\xa1tudiral na dunajski Akademiji likovnih umetnosti in v M\xc3\xbcnchnu v \xc5\xa1oli Antona A\xc5\xbebeta._NEWLINE_Po vrnitvi v domovino je leta 1907 skupaj z Matejem Sternenom odprl zasebno slikarsko \xc5\xa1olo, leta 1908 pa je dal po na\xc4\x8drtih Maksa Fabianija na svoje stro\xc5\xa1ke zgraditi prvo slovensko umetni\xc5\xa1ko razstavno galerijo, t. i. Jakopi\xc4\x8dev pavilijon, ki pa je bil leta 1961 zaradi urbanisti\xc4\x8dnih posegov in postavitve \xc5\xbeelezni\xc5\xa1ke proge poru\xc5\xa1en. Bil je pobudnik za nastanek Narodne galerije._NEWLINE_Dolgo je bolehal za epilepsijo.\n_START_SECTION_\nPriznanja\n_START_PARAGRAPH_\nLeta 1965 so po Rihardu Jakopi\xc4\x8du poimenovali osnovno \xc5\xa1olo na Jami v \xc5\xa0i\xc5\xa1ki. Upodobljen je bil na bankovcu za 100 tolarjev. Po njem so poimenovane nagrade in priznanja, ki jih podeljuje Zveza dru\xc5\xa1tev likovnih umetnikov Slovenije (nagrada Riharda Jakopi\xc4\x8da).'